Predkladacia správa

Materiál sa predkladá na rokovanie vlády SR ako iniciatívny.        
 
Generálny tajomník Organizácie pre hospodársku spoluprácu a rozvoj (ďalej len „GT OECD“ a „OECD“) A. Gurría uskutočnil druhú oficiálnu návštevu Slovenskej republiky od jeho zvolenia do funkcie dňa 1. 6. 2006. V priebehu pobytu v SR v rámci bilaterálnych rokovaní absolvoval GT OECD prijatia u prezidenta SR Gašparoviča a predsedu vlády SR R. Fica za účasti ministra financií SR J. Počiatka a stretnutia s ministrom zahraničných vecí SR M. Lajčákom, ministerkou práce, sociálnych vecí a rodiny SR V. Tomanovou, ministrom výstavby a regionálneho rozvoja SR M. Janušekom a guvernérom NBS I. Šramkom. Okrem uvedených rokovaní vystúpil na pôde MZV SR, kde prezentoval Ekonomický prehľad SR 2009 vypracovaný Ekonomickým direktoriátom OECD, tiež sa zúčastnil diskusného fóra HN Clubu na tému „Finančná kríza – strategická odpoveď OECD“ a po večeri s ministrom zahraničným vecí SR M. Lajčákom vystúpil v Slovenskej televízii v relácii Správy a Komentáre. 
 
            Ťažiskovými témami rozhovorov boli závery správy OECD o stave ekonomiky SR a vyhliadkach jej budúceho vývoja, ako aj odporúčania OECD pre prijatie opatrení v oblasti fiškálnej politiky, dôchodkového systému, pracovného zákonodarstva a bytovej politiky. 
 
Materiál má informatívny charakter, z toho dôvodu nebol predložený na medzirezortné pripomienkové konanie. Predkladaný materiál nemá vplyv na verejné financie, zamestnanosť, životné prostredie, ani podnikateľské prostredie.